Lolita (pukeutuminen)

Lolita () on japanilainen katutyyli, joka on yleistynyt 2000-luvulla myös länsimaissa. Tyyli pohjautuu viktoriaanisen ja edvardiaanisen ajan pukeutumiseen ottaen vaikutuksia myös rokokoosta. Tyyli on suositumpaa nuorten tyttöjen ja naisten keskuudessa, mutta siihen pukeuvat myös miehetkin inspiroituen useimmiten poikatyyleistä. Yleisimmät lolitan lukuisista alatyyleistä ovat gothic lolita, sweet lolita ja classic lolita.

 Historia 
 Japanissa 
Lolita-nimitys on alun perin lähtöisin Vladimir Nabokovin romaanin Lolita (1958) nuoresta nimihahmosta. Japanissa nimitys ei kuitenkaan enää viittaa teinitytön seksualisointiin, kuten romaanissa, vaan lapsenomaiseen tai lapsenkasvoiseen aikuiseen, tai vaiheeseen lapsuuden ja kypsyyden välissä, josta se otettiin tyylin nimeksi. 

Lolitatyyli tuli Japanissa suosituksi 1990-luvun puolivälissä. Tyylin juuret ovat 1970- ja 1980-luvulla perustetuissa japanilaisissa muotiateljeissa, kuten Milk, Pink House ja Comme des Garçon, joita yhdisti romanttinen ja tyttömäinen estetiikka.

1990-luvulla Japanissa syntyi musiikkilaji nimeltä visual kei, jonka esittäjät käyttivät yksityiskohtaisia esiintymisasuja, hiustyylejä ja meikkejä, usein historiallisten tyylien pohjalta. Tyylin kuuntelijat jäljittelivät idoleitaan pukeutumalla koristeellisiin ja goottilaisiin asuihin. Heitä on kutsuttu lolitatyylin edeltäjiksi.

Lolitoja alkoi näkyä Tokion Harajukun kaupunginosassa muiden epätavallisesti pukeutuvien japanilaisnuorten joukossa. Siellä heitä valokuvattiin, ja kun kuvat levisivät maailmalle, tyylistä tuli tunnettu myös lännessä. Myöhemmin tyylin suosiota ovat kasvattaneet ulkomailla japanilainen anime ja cosplay.

Vuonna 2009 japanilainen malli Misako Aoki nimettiin Japanin ulkoministeriön toimesta "Kawaii Ambassador" -lähettilääksi edistääkseen söpöyttä ja lolita-muotia maailmalla.

 Lolita Suomessa 
Suomeen lolita on rantautunut 2000-luvun aikana. Isoin vaikuttaja paikallisessa lolitayhteisössä on ollut Enfant Terrible, joka toimi aluksi animea ja mangaa käsittelevän nettiyhteisön Kupolin alafoorumina, mutta siirtyi vuonna 2008 omalle palvelimelleen. Enfant Terriblen foorumi kuitenkin lopetettiin vuonna 2016, kun foorumin aktiivisuus oli laskenut merkittävästi ja keskustelu siirtynyt muihin sosiaalisen median kanaviin.

Suomessa järjestettiin ensimmäisen kerran lolitamuotiin keskittyvä Hellocon-tapahtuma helmikuussa vuonna 2013. Sen järjesti Hellocon ry. 

Tyyli
Tyylin lähtökohtia ja tärkeimpiä vaikutteita ovat viktoriaanisen ja edvardiaanisen aikakauden pukeutuminen sekä vaikutteet rokokoosta. Japanissa tyyli on lähinnä nuorten sunnuntaihuvia, sillä koulupuku rajoittaa pukeutumista arkena.

Tunnusomaisinta lolitalle on mekon tai hameen silhuetti, joka saadaan alushameen avulla. Yleensä mekon/hameen helma ylettyy polviin asti tai sen yli, mutta poikkeuksia on. Tavallista lolitamekkoa ei tule kuitenkaan sekoittaa fiftarimuodin mekkoihin, koska kyseessä on tyystin toisenlainen muotisuuntaus.

Lolita-asukokonaisuuteen kuuluu tyypillisemmin seuraavat asiat:
 Hiuskoriste/päähine
 Blouse
 Mekko (One-Piece, Jumper Skirt) tai hame
 Alushame
 Ylipolven sukat tai sukkahousut
 Laukku
 Kengät
Asukokonaisuuden ei ole aina pakko koostua jokaisesta listassa mainitusta asiasta. Esimerkiksi kesäisin nilkkasukkien käyttäminen tai blousen jättäminen lolitamekon alta pois voi olla hyvin käytännöllinen ratkaisu. Sen sijaan alushameen on katsottu olleen aina pakollinen osa lolita-asukokonaisuutta, koska vain sillä saadaan lolitalle tyypillinen silhuetti aikaiseksi.

 Alatyylit 
Lolitassa on lukuisia alatyylejä, mutta kolme suurinta ja suosituinta alatyyliä ovat sweet-, classic- ja gothic lolita. 
 Sweet lolita keskittyy pastellin sävyihin ja söpöihin asusteisiin. Tunnetuimpia sweet lolita -brändejä ovat Angelic Pretty ja Baby the Stars Shine Bright.
 Classic lolita keskittyy murrettuihin sävyihin ja aikuismaisempaan tyyliin. Tunnetuimpia classic lolita -brändejä ovat Innocent World, Victorian Maiden ja Mary Magdalene.
 Gothic lolita keskittyy mustaan ja muihin tummiin väreihin sekä inspiroituu goottityylistä. Tunnetuimpana gothic lolita -brändinä pidetään Moi-même-Moitiéta.

Muita lolita-alatyylejä
Osa alatyyleistä ovat harvinaisempia kuin toiset, sekä osa tyyleistä voivat olla ainoastaan länsimaalaisten tyyliin pukeutujien keksimiä. 
 Casual lolita on epämuodollisin versio lolitasta, jota suositaan eniten arkipukeutumisessa esimerkiksi kouluun mentäessä.
 Country lolita on ”maalaistyyliin” pukeutuva lolita. Asuissa nähdään useasti esimerkiksi mansikoita ja gingham-ruutuja ja päässä voidaan käyttää vaikkapa olkihattuja. Countryvaikutteita on nähtävissä useimmiten sweet- ja classic lolitassa.
 Ero lolita asuissa nähdään eroottisempia vivahteita. Asun ei välttämättä tarvitse olla paljastavampi, mutta näin usein on. Eroottisempia vivahteita haetaan yleensä vain pienillä yksityiskohdilla, kuten värimaailmalla, helman pituudella, meikillä, kaulanauhoilla, sukkanauhoilla jne. 
 Guro lolita on synkkä, halloween-sävytteinen tyyli. Guro lolita yhdistelee perinteistä lolita-tyyliä kauhuelementteihin, kuten tekovereen, silmälappuihin tai revittyihin linjoihin. 
 Hime lolita eli prinsessalolita, joka ottaa vaikutteita japanilaisesta himegyaru-tyylistä. Tyyliin katsotaan usein kuuluvaksi sweet lolitaan. Keskeisimpiä piirteitä tyylissä ovat kimalle, koristeellisuus ja muhkea kampaus, jota koristaa usein pieni tiara tai ruusuja.
 Kodona, Ouji ja Dandy katsotaan usein kuuluvan lolitaan sen miespuolisina vastineina. Tyylit on tarkoitettu sekä mies- että naispuolisille harrastajille. Kodona-tyylille ominaista on lievä pikkupoikamaisuus ja dandy hakee vaikutteita viktoriaanisesta miesten pukeutumisesta. 
 Kuro/Shiro/jne. lolita on kokonaan yhteen väriin pukeutuva lolita (kuro=musta, shiro=valkoinen).
 Military lolita ottaa nimensä mukaisesti vaikutteita armeijateemasta. Tyyli on edelleen vähän outolintu sen outouden takia, mutta siitä huolimatta esimerkiksi Metamorphose on tehnyt armeijateemaisen vaatemalliston.
 OTT-lolita tulee sanoista englannin kielisistä sanoista "over the top". Tyylisuuntausta sovelletaan nykyään pääasiassa sweet lolitaan, mutta myös classic lolitaan. OTT-tyylille on tyypillistä näyttävät asukokonaisuudet, jotka harvemmin sopivat täysin tavalliseen arkeen.  
 Qi-lolita on kiinalaisista qipao-vaatteista vaikutteita saava tyyli.
 Sailor/Pirate lolita ottaa vaikutteita merimies/-rosvo-vaatteista.
 Wa-lolita japanilaisista kimonoista vaikutteita saava tyyli. Hame on yleensä polvimittainen, mutta kaulus, hihat ja kangasvalinnat kimonotyyppisiä. Asu voi olla myös perinteinen lolita-asu, johon on yhdistetty kimonotyylisiä vaikutteita, kuten printti ja hiuskoristeet.

 Galleria 

 Katso myös 
 Gothic & Lolita Bible

 Lähteet 

 Aiheesta muualla 

 Anna Rantasila: Lolitan pitsinen maailma. Utain 7.12.2007.

*
Luokka:Seulonnan keskeiset artikkelit